b"\n_START_ARTICLE_\nVarastirots Bagratuni\n_START_PARAGRAPH_\nVarastirots Bagratuni fou marzban d'Arm\xc3\xa8nia del 628 al 635._NEWLINE_Era fill del marzban Sembat Bagratuni al que va acompanyar a Hirc\xc3\xa0nia i a la guerra contra els Turcs Occidentals. El rei de P\xc3\xa8rsia el va nomenar can\xc3\xa7oner reial._NEWLINE_Fou nomenat a conseq\xc3\xbc\xc3\xa8ncia de la vict\xc3\xb2ria d'Heracli, ja que era un armeni cristi\xc3\xa0 per\xc3\xb2 de fam\xc3\xadlia tradicionalment fidel als perses. Nom\xc3\xa9s prendre possessi\xc3\xb3 va morir el patriarca Komitas, i a proposta del nakharar Teodor Reshtuni fou elegit Khristaphor II d'Apahuniq, vinculat a la casa dels Reshtuni. Per\xc3\xb2 no era la persona adequada o no va congeniar amb el marzban i fou destitu\xc3\xaft molt aviat (630) i es va retirar a una ermita. Fou elegit al seu lloc Ezr (Esdras) originari de Pharajnakert (630-641)._NEWLINE_Varastirots es comportava com a sobir\xc3\xa0 aut\xc3\xb2nom aprofitant les lluites civils a P\xc3\xa8rsia. Fou Mejej II Gnuni, governador militar de l'Arm\xc3\xa8nia bizantina, per velles rivalitats familiars, qui va calumniar a Varastirots davant el rei persa Rostam II, del que va demanar la destituci\xc3\xb3 amena\xc3\xa7ant en cas contrari amb la guerra. Fins i tot va enviar el seu germa Garikhpet Gnuni a Dwin per detenir i emportar-se a Varastirots per\xc3\xb2 la guarnici\xc3\xb3 persa, que li era lleial, ho va impedir. Varastirots davant el perill va fugir al seu feu de Taron. All\xc3\xad va demanar just\xc3\xadcia a l'emperador Heracli, del que va obtenir un salconduit, i es van entrevistar a l'Osroene. Heracli va recon\xc3\xa8ixer la injust\xc3\xadcia que es feia amb Varastirots i el va fer patrici i el va omplir d'honors i regals (634)._NEWLINE_Per\xc3\xb2 mentre estava a la cort imperial va entrar en un complot contra l'emperador organitzat pels propis fills d'aquest. El complot va fracassar i els conspiradors foren castigats: a un fill i un nebot de Varastirots, que estaven m\xc3\xa9s compromesos, se'ls va tallar el nas; Varastirots fou deportat a una illa probablement de la costa d'\xc3\x80frica. _NEWLINE_Vers el 643 Teodor Reshtuni va obtenir la seva llibertat i la del seu fill Sembat II Bagratuni, per\xc3\xb2 foren enviats al B\xc3\xb2sfor sense poder tornar a Arm\xc3\xa8nia. Llavors es van escapar, van arribar a Trebisonda i d'all\xc3\xad a Taiq, entrant a Arm\xc3\xa8nia on van ser rebuts per Teodor i pel patriarca armeni, i Varastirots fou reconegut com a governador de tota Arm\xc3\xa8nia. L'emperador finalment el va recon\xc3\xa8ixer i li va donar el t\xc3\xadtol de curopalata per\xc3\xb2 va nomenar ishkhan tamb\xc3\xa9 a Teodor i altres nakharars per contraposar el seu poder._NEWLINE_Va morir poc despr\xc3\xa9s (643) i el va succeir en les seves funcions el seu fill Sembat II Bagratuni."